กทม.เตรียมขยายสวนสิริภิรมย์ระยะที่ 2 เพิ่มพื้นที่สีเขียวและลานออกกำลังกายฝั่งกรุงเทพตะวันออก
นายจักกพันธุ์ ผิวงาม รองผู้ว่าราชการกรุงเทพมหานคร ลงพื้นที่สวนสิริภิรมย์ (สวนสาธารณะบึงลำไผ่) ซอยประชาร่วมใจ 7 เขตมีนบุรี ติดตามโครงการปรับปรุงพื้นที่สวนสิริภิรมย์ด้านตะวันตก ซึ่งเป็นโครงการในระยะที่ 2 ให้เป็นสวนสาธารณะเชื่อมต่อกันทั้ง 2 ฝั่ง ซึ่งปัจจุบันทางเข้าบริเวณซอยประชาร่วมใจ 5 ได้ชำรุดเสียหาย จึงได้มอบหมายให้มีการปรับปรุงพร้อมพูดคุยกับผู้บุกรุกที่ดินสาธารณประโยชน์บึงลำไผ่ ด้านสำนักสิ่งแวดล้อม ได้บำรุงรักษาต้นไม้พัฒนาทำความสะอาดทางเดิน-วิ่ง และพื้นที่โดยรอบให้สะอาดและเป็นระเบียบ เพื่อให้ประชาชนได้เข้ามาใช้บริการ ที่ดินสาธารณประโยชน์บึงลำไผ่ มีพื้นที่ทั้งหมด 78 ไร่ 2 งาน 57 ตารางวา แบ่งออกเป็น  ด้านตะวันออกอยู่ในพื้นที่เขตคลองสามวา ซึ่ง กทม. ได้ปรับปรุงเป็นสวนสิริภิรมย์ ส่วนด้านตะวันตกอยู่ในพื้นที่เขตมีนบุรี ซึ่งมีปัญหาผู้บุกรุก 30 ราย ที่ผ่านมาได้มีการแต่งตั้งคณะทำงานแก้ไขที่อยู่อาศัยของผู้บุกรุกที่สาธารณะบึงลำไผ่  โดยได้พิจารณาจัดรูปที่ดินให้เป็นที่อยู่อาศัย ในบางส่วน อย่างไรก็ตาม สำนักสิ่งแวดล้อมมีโครงการในระยะที่ 2 เพื่อดำเนินการปรับปรุงพื้นที่ด้านตะวันตกให้เป็นสวนสาธารณะต่อไป สำหรับสวนสิริภิรมย์ (สวนสาธารณะบึงลำไผ่) เดิมเป็นที่ดินสาธารณประโยชน์มีลักษณะเป็นคลองผ่ากลาง สำนักสิ่งแวดล้อมได้ดำเนินการปรับปรุงเป็นสวนสาธารณะสำหรับทุกคนในครอบครัว แล้วเสร็จเมื่อปี 2561 โดยภายในสวนได้ออกแบบก่อสร้างในแนวคิดสวนอเนกประสงค์ที่ผสมผสานความเป็นสวนพฤกษศาสตร์ ห้องเรียนธรรมชาติและแหล่งเรียนรู้เกี่ยวกับพันธุ์ไม้ชนิดต่างๆ